पहले अंग्रेजों ने ‘फूट डालो और राज करो’ की नीति अपनाई थी, पर आज दुर्भाग्य से अंग्रेजों के भाग्य से देश में पहले से ही कई प्रकार की फूटें पड़ी हुई हैं। अब आप स्वयं कल्पना कर सकते हैं कि इस बार ये विदेशी क्या कयामत ढाएंगे। उस समय हिन्दू-मुसलमानों के बीच फिरंगियों ने वैमनस्य पैदा कर देश को दो टुकड़ों में बाँटा था, पर अब तो इतने तरह के गुट मुँह उठाए खड़े हैं कि कल्पना से भी बाहर है। ये सब गुट अपना स्वार्थ सिद्ध करने के लिए ‘मीर जाफर’ और ‘जयचन्द’ बनकर विदेशियों की चाटुकारी कर भारतवर्ष के विनाश में सहयोगी होंगे।